b'\n_START_ARTICLE_\nArta conceptual\xc4\x83\n_START_PARAGRAPH_\nSub aceast\xc4\x83 denumirea de \xe2\x80\x9eart\xc4\x83 conceptual\xc4\x83\xe2\x80\x9d la mijlocul anilor \'60 ai secolului al XX-lea, \xc3\xaencep s\xc4\x83 fie prezentate - \xc3\xaen parte ca reac\xc8\x9bie \xc3\xaempotriva formalismului - diferite manifest\xc4\x83ri \xc8\x99i lucr\xc4\x83ri artistice \xc3\xaen care pe primul plan se situeaz\xc4\x83 ideea ("idea art"), concep\xc8\x9bia, procesul operei, considerate mai semnificative dec\xc3\xa2t forma concret\xc4\x83, ultim\xc4\x83, a unei anumite crea\xc8\x9bii._NEWLINE_Artistul francez Marcel Duchamp a preg\xc4\x83tit calea conceptuali\xc8\x99tilor prin unele din lucr\xc4\x83rile sale, care refuzau orice categorisire \xc8\x99i nu r\xc4\x83spundeau prin virtutea propriet\xc4\x83\xc8\x9bilor lor vizuale cerin\xc8\x9belor unei opere de art\xc4\x83. Coreograful canadian Jean-Pierre Perreault vorbe\xc8\x99te despre opere paravizuale._NEWLINE_Arti\xc8\x99tii Ian Burn, Mel Ramsden \xc8\x99i Roger Cutforth \xc3\xaen New York creeaz\xc4\x83 "The Society for Theoretical Art" ("Societatea pentru arta teoretic\xc4\x83"), iar \xc3\xaen Anglia, Philip Pilkington \xc8\x99i David Rushton propag\xc4\x83 Arta analitic\xc4\x83. Grupul Art & Language din Londra \xc3\xae\xc8\x99i subintituleaz\xc4\x83 revista cu acela\xc8\x99i nume, ap\xc4\x83rut\xc4\x83 \xc3\xaen 1970, "Journal of Conceptual Art"._NEWLINE_\xc3\x8en evolu\xc8\x9bia acestei mi\xc8\x99c\xc4\x83ri, se remarc\xc4\x83 c\xc3\xa2teva expozi\xc8\x9bii: "C\xc3\xa2nd atitudinile devin form\xc4\x83" (Berna, 1969), "Conception" (Leverkusen, 1969), "Arta conceptual\xc4\x83 \xc8\x99i aspectele concep\xc8\x9biei" (New York, 1970). Teoretic, mi\xc8\x99carea se define\xc8\x99te cu un plus de precizie cu prilejul Bienalei tinerilor arti\xc8\x99ti de la Paris \xc3\xaen 1971, ca \xc8\x99i la expozi\xc8\x9biile Documenta din Kassel._NEWLINE_A\xc8\x99a cum apare \xc3\xaen prezent, arta conceptual\xc4\x83 este o modalitate de autoanaliz\xc4\x83, de prezentare a laboratorului de crea\xc8\x9bie, \xc3\xaentr-un amestec de imagini pictate, fotografii, inscrip\xc8\x9bii \xc8\x99i instala\xc8\x9bii. Forma care se va na\xc8\x99te se afl\xc4\x83 \xc3\xaenc\xc4\x83 \xc3\xaen gesta\xc8\x9bie, poate fi anun\xc8\x9bat\xc4\x83 de o schi\xc8\x9b\xc4\x83, de o \xc3\xaensemnare, dar p\xc4\x83streaz\xc4\x83 un grad de imprevizibilitate._NEWLINE_Artistul ne ofer\xc4\x83 "spectacolul" lucrului s\xc4\x83u, ceea ce conform tradi\xc8\x9biei era de regul\xc4\x83 ascuns receptorului de art\xc4\x83, c\xc4\x83ruia i se ofereau doar opere finite._NEWLINE_\xc3\x8en Rom\xc3\xa2nia, \xc3\xaen 1978, a avut loc la Timi\xc8\x99oara expozi\xc8\x9bia "Studiul", \xc3\xaen care s-au prezentat aspecte ale concep\xc8\x9biei operei de art\xc4\x83.'